Na osnovu člana 51 stav 2 Zakona o igrama na sreću ("Službeni list RCG", broj 52/04 i "Službeni list CG", br. 13/07, 61/13, 37/17, 3/23 i 125/23), Ministarstvo finansija donijelo je

**PRAVILNIK**

**O IZMJENAMA I DOPUNI PRAVILNIKA O PROSTORNIM I TEHNIČKIM USLOVIMA ZA PRIREĐIVANJE KLADIONIČKIH IGARA**

**Član 1**

U Pravilniku o prostornim i tehničkim uslovima za priređivanje kladioničkih igara (“Službeni list RCG”, broj 10/05 i "Službeni list CG", br.17/13, 50/16 i 24/17), u članu 2 stav 1 tačka 1 riječi: “centralnom bazom podataka kod nadležnog organa;” zamjenjuju se riječima: “sistemom nadzora organa uprave nadležnog za igre na sreću (u daljem tekstu: nadležni organ);”.

**Član 2**

U članu 4 u uvodnoj rečenici stava 1 riječi: “Ministarstvo finansija,” zamijenjuju se riječima: “nadležni organ,”.

U tački 8 riječi: “Ministarstva finansija” zamjenjuju se riječima: “nadležnog organa”.

**Član 3**

Član 6 mijenja se i glasi:

“Uplate za klađenja mogu se primati na uplatnim mjestima kladionica i na terminalima koji se nalaze u kladionicama.

Koncesionar lutrijskih igara može uplate za klađenje primati na mjestima gdje se primaju uplate za lutrijske igre na sreću, sa tim da uplatno mjesto ispunjava uslove iz čl. 2 i 3 ovog pravilnika.

Uplate za klađenje na terminalima za klađenje mogu se primati u kladionicama, u skladu sa zakonom.

Prostor koji zauzima terminal u poslovnici (uplatno mjesto) ne može biti površine manje od 3 m2.”

**Član 4**

Član 6a briše se.

**Član 5**

U članu 10 poslije stava 2 dodaje se novi stav koji glasi:

“Elektronski oblik mjesečne evidencije koncesionar dostavlja nadležnom organu putem korisničkog portala.”.

**Član 6**

Čl. 11a, 11b i 11c mijenjaju se i glase:

**“Član 11a**

Koncesionar obezbjeđuje:

1) tehničke preduslove i primjenu jedinstvenog softverskog sistema koji će biti u ON-LINE vezi i baziran na sopstvenoj centralnoj bazi podataka koja se nalazi u sjedištu koncesionara, a softverski sistem mora da omogući nesmetanu i neprekidnu evidenciju, upis u sopstvenu centralnu bazu podataka svih uplata i svih isplata, storniranja, promjene kvota i svih drugih vezanih i potrebnih događaja u realnom vremenu;

2) da ne dođe do pogrešnog ili netačnog fukcionisanja softvera na način koji bi doveo do netačnog prikazivanja podataka iz njegovog softverskog sistema;

3) zaštitu sopstvene računarske opreme od nepravilne upotrebe, antivirusnu zaštitu, promjene podataka u bazi podataka, promjene softvera, njegovog rastavljanja i ponovnog sastavljanja i drugih promjena režima rada koje bi mogle dovesti do pogrešnog ili netačnog funkcionisanja softvera;

4) vezu sa sistemom nadzora nadležnog organa koja se sastoji od jedne javne (statičke) IP adrese i odgovarajućeg internet komunikacionog linka u sjedištu priređivača, kao i brzinu internet konekcije koja treba da zadovolji slanje podataka u realnom vremenu;

5) prenos podataka između mjesta uplate odnosno centralnog internet servera u slučaju internet klađenja i centralne baze podataka koncesionara u sjedištu, koji mora biti direktan, tj. nije dozvoljen posredan upis.

Svaka promjena softverskog sistema, njegovo rastavljanje i ponovno sastavljanje ili druga promjena režima rada prijavljuje se nadležnom organu.

U slučaju prekida veze koncesionar treba da obezbijedi skladištenje podataka od trenutka prekida veze do trenutka uspostavljanja veze i da te podatke dostavi nadležnom organu bez odlaganja, nakon uspostavljanja veze.

**Član 11b**

Koncesionar, nadležnom organu, u cilju priključivanja u ON-LINE nadzor, dostavlja sljedeće podatke i dokumentaciju:

1. ugovor sa dobavljačem internet usluga u Crnoj Gori o zakupu jedne statičke IP adrese i odgovarajućeg komunikacionog linka u sjedištu koncesionara sa odgovarajućim garantovanim protokom podataka;
2. izjavu kojom potvrđuje da je obezbijedio prikupljanje, integritet, tačnost, sveobuhvatnost i pravovremenost prenijetih podataka iz svog softverskog sistema u nadzorni sistem.

**Član 11c**

Postupak priključenja na sistem nadzora nadležnog organa mora obuhvatiti uspješan upis podataka koji su predmet nadzora, što će biti zapisnički konstatovano od strane nadležnog organa.”

**Član 7**

Prilog 2 briše se.

**Član 8**

Ovaj pravilnik stupa na snagu narednog dana od dana objavljivanja u "Službenom listu Crne Gore”.

Broj:14-430/24-93 **Ministar,**

Podgorica, 31. oktobra 2024. godine **Novica Vuković**